Олимп мафIэр Iуащхьэмахуэ щыщIагъэнэнущ
Олимп мафIэр Къэбэрдей-Балъкъэрым и альпинистхэу Мэз Каринэрэ Ольмезов Абдул-Хьэлымрэ Iуащхьэмахуэ щыгум щыщIагъэнэнущ.
Олимп комитетым иубзыхуащ Европэм и щыгу нэхъ лъагэ дыдэм олимп мафIэр дэзыхьеину командэ къыхэхар. Урысейм альпинизмэмкIэ и щIыналъэ федерацэхэм я лIыкIуэу 100-м ящыщу 6-р Къэбэрдей-Балъкъэрым икIахэрщ. Абыхэм хагъэхьащ Эверест дэкIа альпинист цIэрыIуэхэу Мэз Каринэрэ Ольмезов Абдул-Хьэлымрэ — ахэращ Олимп мафIэр Iуащхьэмахуэ щыгум щыщIагъэнэну дзыхь зыхуащIари.
КъБР-м спортымрэ туризмэмкIэ и министрым и къуэдзэ Двуреченский Анатолий къызэрыджиIамкIэ, яубзыхуа гупым ящIыгъунущ Олимп комитетым шынагъуэншагъэмкIэ и къулыкъум и лэжьакIуэхэр. МафIэр кърахьэхыжынущ сноубордистхэмрэ лыжникхэмрэ.
Фигу къэдгъэкIыжынщи, Олимп мафIэ эстафетэм 2013 гъэм жэпуэгъуэм и 7-м щIидзэнущ икIи Сочэ щекIуэкIыну щIымахуэ Олимп джэгухэр-2014-р къыщызэIуахкIэ иухынущ. МафIэр Урысей Федерацэм и щIыналъэ 83-м я къалащхьэхэм кIуэцIрахынущ. Олимп джэгухэм я дамыгъэр Къэбэрдей-Балъкъэрым и къалащхьэм 2014 гъэм и щIышылэм къахьынущ, иужькIэ, мазаем и 1-м, Европэм и щыгу нэхъ лъагэм драхьеинущ.
Батыр Марьянэ.
